Miért ne vegyél nyulat húsvétra, avagy mivel jár a nyúltartás?

Sok szülő beleesik abba a hibába, hogy a gyereknek vásárol egy nyulat húsvétra. A gyereknek pár napig újdonság, aztán nem foglakozik vele. A szülőnek már akkor tisztában kell lennie azzal, mekkora felelősség és költség egy élő állat, a gondozása, etetése és az orvosi kezelése. Sajnos sokszor nagyon pici, azaz 4-5 hetes nyuszikat is hazavisznek, egy ilyen kicsi pedig sokkal érzékenyebb, mint felnőtt társai, ők sok esetben még 1-2 hétig sem maradnak életben. Ha nagyobb nyulat visznek haza, a nem megfelelő gondozás és tartás miatt általában nem élik meg az 1 éves kort. Egy nyúl éppen olyan felelősség, mint egy kutya vagy bármilyen más állat. Nem egy hétre szól, hanem 8-10 évre. A nyúl érzékeny és törékeny állat, nagyon kell rá vigyázni. Nem mindegy mit etetünk vele, milyen körülmények között tartjuk, a körmét és fogait vágatni kell, oltatni kell, mert pl. egy szúnyogcsípéstől halálos betegséget kaphatnak. A szőre hullik, rág, hangos és piszkít. Számos nyúlbetegség van, amit kezeltetni vagy műttetni kell (pl. a tályog, a pasteurellosis, emésztőrendszeri leállás, myxomatozis), az oltások és az orvosi kezelések pedig nem olcsók. Nagyon sok helyen van lehetőség nyuszi simogatásra, állatkertekben, állatkereskedésekben és állatotthonokban is, célszerű a gyerekeket ilyen helyre elvinni és akkor megvan neki az élmény, a szülőnek meg nincs plusz gond. Sokan allergiásak is a nyúlszőrre, ezért plüss vagy a csokinyúl a legjobb ajándék húsvétra, nincs felelősség és nincs vele semmi probléma.

Ha megunta a gyerek és elpasszolják valakinek, ott sem biztos, hogy jó helye lesz, sajnos sokszor végzik utcán, erdőben, kukában. Még az a legjobb eset, amikor az állatvédők segítségét kérik és hozzájuk kerül. Van már országos Nyúlmentő Egyesület a Bunny Rescue, de szinte folyamatosan telt házzal üzemelnek. Húsvét után több nyuszi kerül az állatvédőkhöz. Jelenleg is több megunt húsvéti nyuszi van egyesületünk gondozásában is.

Ha valaki nyuszit szeretne házi kedvencként tartani, akkor mindenképp járjon utána mivel jár a nyuszi tartás és mennyibe kerül. Az ivartalanítás is célszerű, a bak nyulak, ha elérik az ivarérett kort jelölgetnek, a nőtényeknél pedig az ivartalanítás az állvemhességet akadályozza meg.

A tartásához szükség van egy nagy méretű, legalább 140\*60cm nagyságú ketrecre, ami már ideális méretű, de ebbe folyamatosan bezárva tartva sem érzi jól magát, ezért ki is kell engedni. Szükség van még alomtálcára, nyuszi alomra. Sok nyuszit meg lehet tanítani az alomtisztaságra, így csak az alomba végzik el a dolgukat, más nyuszik sajnos a bogyók itt ott helyezhetik el a lakásban. Szüksége van még odúra ahová elbújhat, széna tartóra, etető és itatótálra (a kerámiát javasoljuk azt nem tudja szétrágni) vagy pedig az önitatóra. Az alapvető tápláléka a széna, aminek mindig kell előtte lenni, de szükség van még nyúltápra, viszont a zöldségekkel és a gyümölcsökkel vigyázni kell. Hetente 1-2 alkalommal kaphat,egy kicsi szelet répát vagy banánt. Amit tilos nekik enni adni: hagyma, krumpli, csoki, szárazkenyér, bab, lencse, tejtermék, gyümölcsmagok, keményítőt tartalmazó ételek, cukros, illetve permetezett ételek. Ha ágakat és gallyakat akarunk adni rágcsálás céljára, akkor adhatunk lucfenyő, nyírfa, vagy fűzfa gallyat. A nyúl nagyon érzékeny, ha leáll az emésztése és 24 órán belül nem kerül orvoshoz és nem sikerül elindítani a bélműködést, akkor meghal. A nyulat nem lehet idomítani, csak az alomtisztaságra lehet megtanítani, de ezt sem minden egyednek. Sok időt és törődést igényelnek, ezért nagyon megfontolandó dolog a nyúltartás, csakúgy mint minden más állat tartása is. Az állatok nem játékok vagy tárgyak, hanem élőlények, akiért felelősséggel tartozunk életük végéig.

 Állatvédők Vasi Egyesülete